钦定古今图书集成/明伦汇编/官常典/第794卷 > 李瞻
## 钦定古今图书集成/明伦汇编/官常典/第794卷 > 李瞻

按《金史》本传：“瞻，蓟州玉田人。辽天庆二年进士，为平
州望云令。张觉据平州叛，以瞻从事。宗望复平州，觉
亡去，城中复叛，瞻逾城出降，其子不能出，为贼所害。
宋王宗望嘉之，承制以为兴平府判官。天会三年，迁
大理少卿，从宗望南伐，为汉军粮料使。四年，金兵围
汴，宋人请割河北三镇，瞻与礼部侍郎李天翼安抚”
河北东西两路，略定怀、濬、卫等州，卫汤阴等县。七年，
知宁州，累迁德州防御使。为政宽平，民怀其惠，相率
诣京师请留者数百千人。贞元三年，迁济州路转运
使，改忠顺军节度使。正隆末，盗贼蜂起，瞻增筑城垒
为备，蔚人赖之以安。大定初，卒于官。